Νίκος Ευαγγελάτος

Ο Νίκος Ευαγγελάτος (Αθήνα, 3 Απριλίου 1967) είναι Έλληνας δημοσιογράφος.

Βιογραφικό
Γεννήθηκε στις 3 Απριλίου 1967 στην Αθήνα και κατάγεται από το Ληξούρι Κεφαλονιάς και τα Τρόπαια Αρκαδίας. Έχει σπουδάσει Νομική στο Πανεπιστήμιο Αθηνών. Έχει συνεργαστεί με τους ραδιοφωνικούς σταθμούς Αθήνα 9.84, ΣΚΑΪ 100.3, Flash 96 και τις εφημερίδες «Πρώτη», «24 ώρες», «Καλημέρα» και «Επενδυτής». Ξεκίνησε την τηλεοπτική του σταδιοδρομία στον ΣΚΑΪ (μετά την παραίτηση της Έλλης Στάη) ως παρουσιαστής του κεντρικού δελτίου ειδήσεων. Στα αρχικά δοκιμαστικά του σταθμού για παρουσιαστές είχε «κοπεί» και δεν υπήρχε σκέψη τηλεοπτικής του αξιοποίησης.

Το 1998 ενεπλάκη, από την θέση του παρουσιαστή, με την ομηρία της Αμαλίας Γκινάκη από τον κακοποιό Σορίν Ματέι, συνομιλώντας σε ζωντανή μετάδοση με τον κακοποιό. Η ομηρία κατέληξε στον θάνατο της Γκινάκη, και το θέμα της ζωντανής κάλυψης της ομηρίας και της ανάληψης του ρόλου του διαπραγματευτή από τον παρουσιαστή έγιναν θέμα του Τύπου, καθώς και ντοκιμαντέρ από το BBC και το Channel 4.

Έχει συνεργαστεί με τους τηλεοπτικούς σταθμούς Tempo TV και Alter Channel ως κεντρικός παρουσιαστής ειδήσεων και διευθυντής ειδήσεων και ενημέρωσης. Το 2005 ξεκίνησε την εκπομπή «Αποδείξεις» στον τηλεοπτικό σταθμό Alpha TV, ενώ διετέλεσε Πρόεδρος και Διευθύνων Σύμβουλος του τότε αδελφικού TV Cosmopolis (νυν One Channel), φέροντας ευθύνη για τον ενημερωτικό χαρακτήρα του. Λόγω οικονομικών προβλημάτων και απολύσεων στο σταθμό αποχώρησε και από τον Σεπτέμβριο του 2006 μέχρι τον Δεκέμβριο του 2009 ήταν Διευθυντής ειδήσεων και κεντρικός παρουσιαστής του δελτίου ειδήσεων του τηλεοπτικού σταθμού ΑΝΤ1 αντικαθιστώντας την Έλλη Στάη, οπότε και διέκοψε την συνεργασία του κοινή συναινέσει με το σταθμό. Έκανε την παρουσίαση και επιμέλεια της εκπομπής «Αποδείξεις». Έχει συνεργαστεί επίσης με τις εφημερίδες «Το Βήμα» και «Ελεύθερος Τύπος».

Στις αρχές του 2012 συνεργάζεται με τον δεύτερο ΣΚΑΪ για την ενημερωτική εκπομπή «ΣΚΑΪ στις 7» μέχρι τις 25 Απριλίου όπου παραιτήθηκε.

Για την τηλεοπτική σεζόν 2014-2015, ήταν σχολιαστής του κεντρικού δελτίου ειδήσεων του τηλεοπτικού σταθμού Mega Channel και παρουσίαζε με την Όλγα Τρέμη την εκπομπή «ONline» στον ίδιο σταθμό. Την επόμενη σεζόν αποχώρησε από το Mega, λόγω της μεμονωμένης θέσης του στο σταθμό. Από τον Νοέμβριο του 2015 έως το 2018 εργαζόταν στον τηλεοπτικό σταθμό Epsilon TV όπου παρουσίαζε το κεντρικό δελτίο του σταθμού, υπό το όνομα Live News.

Στις 17 Φεβρουαρίου 2020, επανήλθε στο Mega Channel, με την καθημερινή εκπομπή Live News την οποία συνεχίζει μέχρι σήμερα.

Ζητήματα δεοντολογίας
Το 2003 τιμωρήθηκε από το Πειθαρχικό Συμβούλιο της ΕΣΗΕΑ με προσωρινή διαγραφή ενός χρόνου, για εμπλοκή ονόματος ατόμου στην υπόθεση της 17 Νοέμβρη, τριών μηνών και δεκαέξι μηνών το 2007 για χρήση «κομπάρσου» αντί πραγματικής συνέντευξης σε ρεπορτάζ, και εμφάνιση σε διαφήμιση αντίστοιχα,Απόφαση 15/2007 του Πρωτοβάθμιου Πειθαρχικού Συμβουλίου της ΕΣΗΕΑΑπόφαση 17/2007 του Πρωτοβάθμιου Πειθαρχικού Συμβουλίου της ΕΣΗΕΑ ενώ το 2001 είχε διαγραφεί προσωρινά για ένα χρόνο"Ποινή" για Ν. Ευαγγελάτο, Ριζοσπάστης 19/2/2003, ανακτήθηκε 30 Ιουνίου 2008 επειδή έπειτα από καταγγελία του Στέλιου Κούλογλου αποδείχτηκε ότι πλάνα της εκπομπής «Στα στρατόπεδα των Ταλιμπάν» που παρουσιάστηκαν από το κανάλι Tempo, όπου ήταν Διευθυντής ειδήσεων, στην πραγματικότητα δεν ήταν από το Αφγανιστάν αλλά από το Πακιστάν.

Το 2020 έλαβε για τις ιστοσελίδες newsit.gr, tlife.gr και iatropedia.gr, που διευθύνει, συνολικά 297.600 € από τα 20.000.000 € της «λίστας Πέτσα». Το ύψος αυτής της επιχορήγησης αποκλίνει σε μεγάλο βαθμό από το μέσο καταβεβλημένο ποσό ανά ιστοσελίδα, γεγονός για το οποίο έχει δεχθεί σφοδρή κριτική.

Προσωπική ζωή
Το 1996 ο Ευαγγελάτος νυμφεύθηκε την αθλητικογράφο, Ζέτα Θεοδωρακοπούλου με την οποία απέκτησε ένα γιο, τον Λάμπη. Το ζευγάρι πήρε διαζύγιο το 1999. Το 2003 νυμφεύθηκε εκ νέου την δημοσιογράφο Τατιάνα Στεφανίδου, με την οποία έχει αποκτήσει δύο παιδιά, τον Νικόλα (1999) και την Λυδία (2004).

Παραπομπές

Εξωτερικοί σύνδεσμοι
newsit.gr
Συνέντευξη στο περιοδικό MEN τον Δεκέμβριο του 1996
Άρθρο για την πορεία του δημοσιογράφου στην εφημερίδα Espresso

Κατηγορία:Έλληνες δημοσιογράφοι του 20ού αιώνα
Κατηγορία:Έλληνες δημοσιογράφοι του 21ου αιώνα
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών